La secció de Platges de la Policia Local ha realitzat 3.126 servicis en la temporada estival
08 d’octubre 2021

L'Ajuntament de Sagunt ha presentat este matí el balanç de les actuacions de la Policia Local de Sagunt en la temporada de platges. Les dades estadístiques que s'han exposat són els resultants totals dels servicis realitzats durant la temporada estival. 

  

El nombre de servicis realitzats este estiu per la secció de Platges de la Policia Local ascendix a un total de 3.126, dels quals 1.587 corresponen a la zona d’Almardà, Corinto i Malva-rosa i 1.541 a la platja del Port de Sagunt. No obstant això, no hi ha hagut cap incident greu destacable i tots ells s'han resolt en el menor temps possible. 

  

L'alcalde de Sagunt, Darío Moreno, ha destacat el treball en equip i l'esforç realitzat per part de tots els departaments implicats: «**És un treball en equip que es du a terme amb eixe lideratge per part de la Policia Local i per la seua unitat de platges en particular, però en el qual també hem de treballar amb una maquinària ben engreixada conjuntament amb el servei de Socorrisme, amb els punts accessibles, amb la SAG i amb altres departaments com el de Mobilitat, el de Platges… Hi ha molta gent que hi participa per a oferir la nostra millor versió a tots els nostres ciutadans i ciutadanes, siga gent que viu a la nostra ciutat, gent que té la seua segona residència en la nostra localitat o gent que simplement ve de turisme. El tracte és el mateix i sempre intentem aportar el màxim de qualitat**».  

  
![Imagen sin texto alternativo.](/es-va/Actualidad/PublishingImages/Octubre 2021/93 C_m2_IMG_4759.jpg)  
  

Quant a les actuacions que s'han dut a terme respecte a la seguretat dels banyistes, pel que fa a auxili a persones, s'ha col·laborat en un total de 71 ocasions (46 al Port de Sagunt i 25 a Almardà). Estos servicis han consistit en la col·laboració directa amb els servicis de Salvament i Socorrisme en diversos rescats, així com en xicotetes lesions o traumatismes de diversa consideració. Respecte a les persones extraviades, s'han localitzat un total de 9, entre xiquets i persones d'avançada edat amb diferents graus de desorientació i en el control de zones de pesca s'han identificat un total de 107 pescadors. Així mateix, s'han realitzat un total de 77 patrulles a peu per la platja.   

  

Respecte a la vigilància del trànsit, en el control d'acampada no autoritzada s'han dut a terme 72 intervencions amb autocaravanes en zones no habilitades a este efecte i, a més, s'han realitzat 110 assistències en intervencions i col·laboracions amb vehicles per requeriments diveros (problemes de circulació, estacionaments, col·laboració en guals permanents, sol·licitud d'informació, etc.)

  

Així mateix, en allò referit a la vigilància en general, s'han realitzat 697 servicis pel que fa al compliment de les directrius diàries i que venen referits a actes lúdico-esportius en platges, vigilàncies generals, patrulles específiques, control d'instal·lació de llocs de venda ambulant en el passeig marítim, vigilàncies especials, etc. A més, les col·laboracions ciutadanes han ascendit a 79 i s'han localitzat 55 deficiències en la via pública.

  

Moreno ha destacat la col·laboració de la ciutadania com a peça fonamental: «**Agrair que tota esta labor que realitza la Policia s'ha vist afavorida per la ciutadania quan, des del seu àmbit personal, aporta. És cert que durant esta temporada de platja hem comprovat que realment sí que existia eixa col·laboració ciutadana i eixa disposició al compliment de la normativa i, també, a la denúncia quan s'ha detectat qualsevol tipus d'incompliment**». 

  

Quant a les actuacions referides a la seguretat ciutadana, s'ha identificat a 159 persones per diferents motius al llarg de tot el període estival, tant a la platja del Port de Sagunt com en la zona d’Almardà, Corinto i Malva-rosa. També s'ha intervingut en 11 ocasions per motiu de robatoris i furts, i s'han realitzat 4 detencions, relacionades amb abusos a menors, furts, violència de gènere i desobediència/resistència a agents autoritat. A més, per motius de drogues s'ha intervingut en 9 ocasions xicotetes quantitats de marihuana i haixix en la zona de platges.

  

Respecte al control d'animals s'han identificat a través del lector de xips un total de 172 animals i quant al control de venda ambulant s'ha revisat la instal·lació en el passeig marítim dels llocs de venda no sedentària, així com la venda ambulant no autoritzada en la zona d’Almardà, en un total de 163 ocasions. A més, s'han realitzat 321 atencions en les dependències d’Almardà, bé de manera personal o per via telefònica.

  

Les denúncies tramitades per infraccions a l'Ordenança de Platges han sigut 50 a causa de: 7 per banyar-se amb bandera roja, 20 gossos solts, 2 gossos potencialment perillosos, 4 pesca, 2 estacionaments en la zona de les dunes, 1 acampada no autoritzada, 10 intervencions per establiments en platges i altres quatre per motius com orinar o molestar amb música. Quant a les denúncies per infringir l'Ordenança de Convivència són 25: 2 per tirar restes de poda, 1 per venda ambulant no autoritzada i 22 per consum d'alcohol en platges. 

Quant a les denúncies per excés de velocitat i per estacionaments indeguts, s'han controlat durant tot el període estival un total de 4.325 vehicles a través de punts estàtics de verificació de velocitat, detectant-se que un 6,35% han comés infraccions qualificades greus (71 i 100 km/h) i 0.2% molt greus (més de 100 km/h). En allò relacionat a estacionaments indeguts han sigut un total de 157 les infraccions detectades al llarg del període estival.

  

  

![Imagen sin texto alternativo.](/es-va/Actualidad/PublishingImages/Octubre 2021/93 C_mini_IMG_4794.jpg)  
  

**Abast en Facebook i Twitter de la Policia Local de Sagunt i APP de turisme ‘Sagunt segur’**

  

Enguany s'ha aconseguit a 198.425 usuaris, segons dades estadístiques de Facebook, en estes aplicacions que informen en temps real de les banderes que onegen a cada moment a les platges del municipi, així com de la previsió del temps segons dades de Aemet, l'aforament de les platges segons els sectors de cadascuna d'elles i també sobre qualsevol incidència d'interés per als banyistes i visitants. 

**Mesures adoptades respecte a la Covid-19**

A conseqüència de la pandèmia de la Covid-19, i per segon any consecutiu s'ha constituït, a petició de l'Agència Valenciana de Seguretat i Resposta a les Emergències, un òrgan gestor encarregat de vetlar per la seguretat en platges, responsable d'articular i coordinar les mesures d'intervenció necessàries per a garantir la seguretat, el distanciament social i el control d'accessos/aforament.

  

En este sentit l'Agència ha gestionat, en col·laboració amb a l'Ajuntament de Sagunt, la contractació d'una trentena d'auxiliars d'informació en platges, la missió del quals ha consistit a vetlar pel compliment de les mesures Anticovid, com ara: distanciament social, agrupació del nombre de persones autoritzat en funció de si són o no convivents, control d'accessos i eixides unidireccionals, tasques emmarcades en l'àmbit de la comunicació i informació del document de Guia de Platges Segures elaborat per Turisme Comunitat Valenciana, control d'aforament, així com vetlar pel correcte ús de les platges per part dels usuaris i dels itineraris marcats per a l'entrada/eixida en zona seca. 

  

L'inspector de la Policia Local Sagunt i responsable de la Secció de Platges, Antonio Pacheco, ha fet especial referència al Pla de contingència Anticovid que l'ajuntament ha hagut de confeccionar per a poder obrir les platges amb les màximes garanties de seguretat: «**Este pla ha suposat un gran esforç per part de l'Ajuntament de Sagunt quant a l'adscripció de recursos personals i materials, ja que han sigut més d'un centenar de professionals destinats a garantir el normal funcionament de les platges. Això ha suposat un esforç extra d'eficaç coordinació entre diferents departaments com Turisme, Platges, Mobilitat Urbana, la SAG i la Policia Local**». Al que ha afegit: «**Cal destacar que no hem tingut constància de cap brot de Covid-19 d'origen social a les platges del nostre municipi**». 

Així mateix, des del departament de Turisme s'ha creat i posat en funcionament este estiu l'app ‘Sagunt amb tota seguretat’, en la qual s'ha facilitat en temps real l'aforament de cadascuna de les platges a través de la informació facilitada per la policia i la intel·ligència artificial dels drons contractats pel departament de Platges. 

![Imagen sin texto alternativo.](/es-va/Actualidad/PublishingImages/Octubre 2021/93 C1 Mini Policia Playas archivo.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-seccio-de-platges-de-la-policia-local-ha-realitzat-3-126-servicis-en-la-temporada-estival/ "Facebook")
*   [](http://twitter.com/share?url=https://aytosagunto.es/va/actualitat/la-seccio-de-platges-de-la-policia-local-ha-realitzat-3-126-servicis-en-la-temporada-estival/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-seccio-de-platges-de-la-policia-local-ha-realitzat-3-126-servicis-en-la-temporada-estival/ "Linked In")
*   [](mailto:?body=https://aytosagunto.es/va/actualitat/la-seccio-de-platges-de-la-policia-local-ha-realitzat-3-126-servicis-en-la-temporada-estival/)